เจิ้ง อีเจี้ยน

เจิ้ง อีเจี้ยน หรือ แจ่ง ยี้กิ่น (ชื่อเล่นภาษาอังกฤษ: Noodle Cheng กับ Dior Cheng) เกิดเมื่อวันที่ 4 ตุลาคม พ.ศ. 2510 (ค.ศ. 1967) ที่เกาะฮ่องกง เป็นนักแสดงและนักร้องที่มีชื่อเสียง เจ้าของฉายา พระเอกแห่งภาพยนตร์ดัดแปลงจากหนังสือการ์ตูนจีน 
ประวัติ.
เจิ้ง อีเจี้ยน เป็นลูกชายคนกลาง มีพี่ชาย 1 คน น้องชาย 1 คน เรียนจบมัธยมจากโรงเรียน Great Harmony เข้าสู่วงการบันเทิงด้วยการเป็นนักแสดงซีรีส์ค่ายสถานีโทรทัศน์ทีวีบี(TVB) เป็นนักแสดงที่มีบุคลิกโดดเด่นมากคนหนึ่ง มีผลงานละครซีรีส์หลายเรื่อง อาทิเช่น ศึกเทพเจ้าซูซัน ตอน จอมมารโลหิต (Zu Mountain Saga ,1991) มังกรหยก ตอน เฮ้งเต็งเอี๊ยง (Rage and Passion ,1992) เป็นต้น เขาเคยคบหากับนางเอกสาวรุ่นพี่เซ่า เหม่ย์ฉี สมัยสังกัดอยู่ค่ายสถานีโทรทัศน์ทีวีบี (TVB) และยังเป็นนักร้องที่โด่งดังสังกัดค่าย BMG Record(ฮ่องกง) อีกด้วย 
ในสมัยสังกัดค่ายสถานีโทรทัศน์ทีวีบี เจิ้ง อีเจี้ยน ได้รับการพลักดันให้เป็นพระเอกรุ่นใหม่ของวงการภาพยนตร์ซึ่งเป็นนักแสดงของค่ายสถานีโทรทัศน์ทีวีบีทั้งหมดร่วมกับกัว ฟู่เฉิง , หลี่หมิง และจาง เหว่ยเจี้ยน โดยผู้กำกับคนดังแห่งยุคหวังจิง นำตัวมาแสดงในบทสมทบที่โดดเด่นมาก ในภาพยนตร์ดัดแปลงจากเกมส์ญี่ปุ่นชื่อดังสตรีทไฟเตอร์ เรื่อง บันล็อก ผู้ชายทะลุเวลา (Future Cops ,1993) ได้รับบทตัวเอกสำคัญในเรื่อง โหด เลว ดี รุ่นที่ 2 (Return To A Better Tomorrow ,1994) และรับบทพระเอกในเรื่อง ผู้หญิงข้าใครอย่าแตะ ตอน มีเธอข้างกายแม้ตายก็ยอม (The Mean Street Story ,1995) แสดงคู่กับอู๋ เชี่ยนเหลียน นางเอกดังแห่งผู้หญิงข้าใครอย่าแตะ แต่ยังไม่ประสบความสำเร็จเท่าที่ควร 
หลังจากหมดสัญญากับค่ายสถานีโทรทัศน์ทีวีบี(TVB)เข้าสู่วงการภาพยนตร์เต็มตัวจากการสนับสนุนของหลิว เต๋อหัว มาเป็นนักแสดงสังกัดค่ายโกลเด้นฮาร์เวสต์ ภาพยนตร์ที่ถือว่าแจ้งเกิดเขา คือ ภาพยนตร์ดัดแปลงจากหนังสือการ์ตูนจีนซีรีส์รวมชุด เรื่อง กู๋หว่าไจ๋ (Young and Dangerous ,1996) ที่มีด้วยกันถึง 6 ภาค ภาพยนตร์ที่ได้รับการกล่าวถึงมากที่สุด คือ ภาพยนตร์กำลังภายในดัดแปลงจากหนังสือการ์ตูนจีน เรื่อง ฟงอวิ๋น ขี่พายุทะลุฟ้า (The Storm Riders ,1998) แสดงคู่กับกัว ฟู่เฉิง เขารับบทเป็น เนี่ยฟง เจ้าของเพลงเตะวายุกระซิบ , ภาพยนตร์ดัดแปลงจากนวนิยายที่ต่อมาได้เขียนเป็นหนังสือการ์ตูน เรื่อง ขี่พายุดาบเทวดา (A Man Called Hero ,1999) จนเขาได้รับฉายาว่า พระเอกแห่งภาพยนตร์ดัดแปลงจากหนังสือการ์ตูนจีน 
หลังจากค่ายโกลเด้นฮาร์เวสต์ควบรวมกิจการกับกลุ่มธุรกิจบันเทิงออเร้นท์สกายจากจีนแผ่นดินใหญ่ เขาได้รับการสนับสนุนจากหลิวเต๋อหัวอีกครั้ง มาเป็นนักแสดงสังกัดค่ายไช่น่าสตาร์และได้เป็นพระเอกในหนังภาคต่อของหลิว เต๋อหัว หลายเรื่อง อาทิเช่น ภาพยนตร์เรื่อง เร็ว ทะลุนรก (烈火戰車２: 極速傳說 ; The Legend of Speed ,1999) หนังภาคสองของเรื่อง ยึดถนนเก็บใจไว้ให้เธอ (Full Throttle ,1995) หลิว เต๋อหัว - เหลียง หย่งฉี นำแสดง ภาพยนตร์เรื่องนี้ทำให้เขารู้จักกับ เหลียง หย่งฉี นางเอกจากภาคแรกมีข่าวลือว่าคบหากันจนทำให้ เจิ้ง อีเจี้ยน เลิกรากับเซ่า เหม่ย์ฉี , เกมปล้น คนเหนือมนุษย์ (Running Out of Time 2 ,2001) หนังภาคสองของเรื่อง แหกกฎโหดมหาประลัย หลิว เต๋อหัว - เหมิง เจียฮุ่ย (Yoyo Mung) นำแสดง ภาพยนตร์เรื่องนี้ทำให้เขาพบรักกับ เหมิง เจียฮุ่ย นางเอกของเรื่องจากภาคแรก และได้แต่งงานกันในที่สุด ภาพยนตร์เรื่องอื่นๆในค่ายนี้อาทิเช่น พายุดาบดวลสะท้านฟ้า (The Duel ,2000) , พยัคฆ์สำอางผ่าโตเกียว (Tokyo Raiders ,2000) แสดงนำกับเหลียง เฉาเหว่ย , ศึกเทพยุทธเขาซูซัน (Zu Warriors From The Magic Mountain ,2001) ของผู้กำกับฉีเคอะ เป็นต้น ต่อมาได้เป็นนักแสดงในสังกัดค่าย JCE กรุ๊ป ของเฉินหลง จนถึงปัจจุบัน ผลงานภาพยนตร์ในค่ายนี้ อาทิเช่น คู่พายุฟัด (The Twins Effect ,2003) , ขุนศึกตระกูลหยาง (Saving General Yang ,2012) , มังกรฟัดล่าทอง (Golden Job ,2018) เป็นต้น
ได้รับความนิยมในอินเดีย.
ในช่วงปีค.ศ. 1996 ละครชุดฮ่องกงเรื่อง ศึกเทพยุทธเขาซูซัน ตอน ทายาทมารโลหิต ได้มีโอกาสไปออกอากาศในอินเดีย ผ่านทางช่องยอดนิยม HomeTv โดยพากษ์เป็นภาษาฮินดี ได้ฮิตถล่มทลายในอินเดีย และสร้างชื่อเสียงให้เขาในหมู่ผู้ชมชาวอินเดีย ณ.ช่วงเวลานั้น